C. Tresmontant a ro deomp ouzhpenn an diskoulm war implij ar ger "breur" er Bibl. Soñj am eus c'hoazh eus ar gendael am eus bet gant un test Jehovah eus Blaen a anavezen mat a-walc'h hag em boa asantet breutaat gantañ em zi. Evitañ, hag e skarenn evel-just, ha lod Protestanted zoken, ne voe ket Mari gwerc'hez atav, hag he deus bet bugale all, hag evit harpañ e ziogeladenn, e venegas arroudenn anavezet mat Mazhev 13, 55-56 : [...] Hag e vreudeur, daoust ha n'eo ket Jakez, Yozef, Simon ha Yud ? Hag e c'hoarezed daoust ha n'emaint ket holl en hon touez ? Evitañ, mar bije bet anv eus "kendirvi" er werzenn-se e vije bet troet e gresianeg gant "sungenéïs" peogwir edo ar ger er yezh-se - pa n'edo ket en hebraeg - ha neket gant "adelphoï" (breudeur), "adelphaï"(c'hoarezed). Ya ! A c'hell bezañ, met gant un Aviel troet abred ha da gentañ-holl evit Israeliz an Diaspora, e oa ar re-mañ voazet ouzh an daou ster eus ar ger, peogwir, eme Claude Tresmontant, evit ster ar ger "breur", a zo ganeomp-ni er yezhoù europek, en deus an hebraeg un dro-lavar arbennik: "e vreur mab e dad" a adkaver da skouer en arroudennoù-mañ eus ar Bibl : Adlezenn 13, 7 : Ha mar luban ac'hanout da vreur mab da vamm ; Adlezenn 27, 22 : Milliget an hini a gousk gant e c'hoar merc'h e dad pe merc'h e vamm ; Ar Varnerion 8, 19 : Hag e lavaras : va breudeur mibion va mamm e oant. En teir arroudenn-mañ ez eus anv eus "breur" pe "c'hoar" evel ma veizer ar gerioù-se e brezhoneg hiziv an deiz. Displeget evel-se n'eus mui kudenn ebet.